R E L A C I O N


PËR
 
PROPOZIMIN E PROJEKTLIGJIT “PËR DISA NDRYSHIME 
DHE SHTESA NË LIGJIN NR.9975, DATË 28.7.2008, “PËR TAKSAT KOMBËTARE”, TË NDRYSHUAR”

Projektligji “Për disa ndryshime dhe shtesa në ligjin nr.9975, datë 28.7.2008, “Për taksat kombëtare”, të ndryshuar”, propozohet në mbështetje të neneve 78, 83, pika 1, 84, pika 4, dhe 155, të Kushtetutës.

Në nenet 1, 4 dhe 5 ndryshimi i propozuar vjen si nevojë për rregullimin e mënyrës së derdhjes së taksave nëpërmjet agjentëve, të cilat më pas derdhen në llogaritë e degëve rajonale tatimore. Aktualisht ligji ka parashikuar derdhjen e taksave nga agjentët në buxhetin e shtetit, duke krijuar vështirësi në evidentimin e tyre nga ana e organeve tatimore. Për këtë arsye, është bërë rregullimi ligjor, i cili saktëson derdhjen e tyre në llogarinë e drejtorive rajonale tatimore.

Në nenet 2, 3 dhe 6, të projektligjit, propozohen disa ndryshime lidhur me taksën e ambalazheve.
 
Ligji aktual përcakton detyrimin dhe normat e taksimit për ambalazhin njëpërdorimësh, por nuk ka ndonjë përcaktim se ç’do të thotë ambalazh njëpërdorimësh. 

Ky përkufizim jepet përmes udhëzimit nr.26, datë 4.9.2008, “Për taksat kombëtare”, të ndryshuar me udhëzimin nr.8, datë 21.2.2013, ndërkohë që, sipas teknikës legjislative, kërkohet që një përkufizim, sidomos në rastin kur kemi të bëjmë me norma tarifimi, siç është një taksë (përfshirë këtu edhe atë të ambalazhit) e një produkti, duhet të bëhet me ligj dhe jo me udhëzim.

Aktualisht, sipas udhëzimit të sipërpërmendur, ambalazhi njëpërdorimësh përkufizohet:

“b) “Ambalazh njëpërdorimësh”, për qëllime të këtij udhëzimi, do të konsiderohen ato ambalazhe që nuk i nënshtrohen regjimit të lejimit të përkohshëm, me përjashtim të plotë sipas nenit 161, të ligjit nr.8449, datë 27.1.1999, “Për Kodin Doganor të Republikës së Shqipërisë”, dhe pikave 3 e 4, të nenit 349, të vendimit nr.205, datë 13.4.1999, të Këshillit të Ministrave, “Për dispozitat zbatuese të Kodit Doganor”, të ndryshuar. 
c) “Ambalazh plastik njëpërdorimësh” janë ambalazhet njëpërdorimëshe sipas përkufizimit të shkronjës “b”, të përmendur më lart, dhe që klasifikohen në kodet tarifore 3923 e 392410, të Nomenklaturës së Kombinuar të Mallrave, në rastet kur importohen veçmas, dhe ambalazhet që ruajnë apo paketojnë mallrat e listuara në tabelën e dytë të aneksit 1, të ligjit nr.83/2012, dhe që zënë, të paktën, 51% të masës së përgjithshme të ambalazhit. 
ç)  “Ambalazh qelqi njëpërdorimësh” janë ambalazhet njëpërdorimëshe sipas përkufizimit të shkronjës “b”, të përmendur më lart, dhe që klasifikohen në kodin tarifor 7010 e 392410, të Nomenklaturës së Kombinuar të Mallrave, në rastet kur importohen veçmas, dhe ambalazhet që ruajnë apo paketojnë mallrat e listuara në tabelën e dytë të aneksit 1, të ligjit 83/2012, dhe që zënë, të paktën, 80% të masës së përgjithshme të ambalazhit.

Gjithashtu, ligji 83/2012, që ka ndryshuar ligjin 9975, datë 28.7.2012, “Për taksat kombëtare”, ka dy anekse të ngjashëm, me nga dy tabela secili. Për ilustrim po paraqesim vetëm atë të plastikës.

Mallrat e përcaktuara me kode tarifore:

Tabela 1
	Kodi tarifor
	Emërtimi

	3923
	Artikuj njëpërdorimësh për mbajtjen apo paketimin e mallrave prej plastike

	392410
	Pajisjet e tavolinës të kuzhinës, prej plastike: vetëm enët/pajisjet njëpërdorimshme



Kodet e mallrave të cilat mund të importohen ose prodhohen me ambalazh plastik njëpërdorimshme.

Tabela 2
	Kodi tarifor
	Emërtimi

	Kapitulli 04
	Produktet bulmetore, vezët e zogjve, mjalti natyral, produktet e ngrënshme me origjinë prej kafshëve

	Kapitulli 09
	Kafe çaj dhe mate

	1507 – 1518
	Vajrat vegjetale ose jo

	Kapitulli 16
	Përgatitjet ushqimore me përmbajtje mishi, peshku

	1806
	Përgatitje ushqimore me përmbajtje kakao

	1901
	Ushqimet për fëmijë

	2007, 2009
	Reçel, marmelata, lëngjet e frutave

	Kapitulli 21
	Ekstraktet e kafesë dhe ato të çajit në ambalazhe qelqi të njësive të ndryshme, salcat, majoneza, bitera dhe erëza të përziera, akullore


	Kapitulli 22
	Pijet, alkoolet dhe uthullat

	2710
	Vajrat e naftës në njësi të shitjes me pakicë në ambalazh plastik

	3207, 3208, 3209, 3210, 3212
	Bojërat për lyerje, pigmente dhe lustruesit

	3305
	Shampot

	3401, 3405, 3506
	Sapunët e lëngshëm, lustrues dhe kremrat

	3402
	Detergjentet

	3403
	Lubrifikuesit apo vajra të tjera me përdorim tek automjetet

	3814
	Solventet e holluesit

	3819
	Lëngje për frenat, transmisionet hidraulike etj. në ambalazhe plastike



Nisur nga sa thamë, vërehet se taksimi aplikohet vetëm për disa mallra dhe jo për disa të tjera që kanë të njëjtin lloj ambalazhi, duke sjellë një aplikim jo të drejtë taksimi. Më konkretisht:

· Nëse importohen qese plastike për të ambalazhuar kafe apo çaj, atëherë ato do të taksohen (kapitulli 09 në tabelën 2), ndërsa nëse importohen qese që do ambalazhojnë fruta apo perime (kapitujti 07 dhe 08), ato nuk do taksohen, ose:
· Nëse importohen qese për të ambalazhuar produkte ushqimore të kodit 1901 taksohen, ndërsa qeset për produkte të tjera ushqimore të kodeve të tjera të kapitullit 19 (1902 deri 1905) nuk taksohen.

Njësoj edhe te  aneksi 2, për qelqin:

· Po të importohet peshk në kavanozë, kavanozi e paguan taksën, po të importohen artikuj të tjerë (mish etj.) në kavanozë nuk paguhet taksë.
Kjo lloj ndarje sjell vështirësi në zbatim nga administrata doganore, (ndoshta edhe abuzime), pasi një tregtar që importon qese bosh apo kavanoza, nuk e di në momentin e importit se cilit subjekt do t’ia shesë, pra do t’ia shesë tregtarit të frutave apo tregtarit të çajit.

Mospasja e një përkufizimi në ligj se çfarë është ambalazh apo përkufizimet aktuale për ambalazhin njëpërdorimësh në udhëzimin e sipërpërmendur sjellin në vetvete problematika, nisur nga fakti se edhe një ambalazh që përdoret disa herë do të shkaktojë ndotje në momentin e hedhjes. Edhe nëse paguhet taksë ambalazhi për një ambalazh disapërdorimësh, kjo nuk krijon disavantazh ndaj ambalazhit njëpërdorimësh, përderisa taksa paguhet njëherë, ndërsa ambalazhi vazhdon të përdoret, pra, taksa vetëm sa shtrihet në kohë.
Nisur nga kjo problematikë, propozohet të mos ketë dallime në llojet e produkteve të ambalazhuara, pra, për ambalazh të njëjtë të paguhet njësoj. Lidhur me këtë ndryshim është bërë dhe parashikimi në ligj i përjashtimeve nga taksa e ambalazheve, për kategorinë e ambalazheve të cilat janë shumëpërdorimëshe dhe jo ndotëse të ambientit, në kuptimin e aplikimit të kësaj takse për ambalazhet. 

Konkretisht, në nenin 3 të projektligjit është përcaktuar tërësia e produkteve, që konsiderohen ambalazh dhe për të cilat është propozuar përjashtimi nga pagimi i kësaj takse, të tilla si:

a) 	Importimi për nevoja zyrtare dhe personale, në kuadër të misioneve diplomatike dhe konsullore, përfshirë edhe konsujt e nderit, si dhe misionet speciale të akredituara në Shqipëri;
b) Importimi për nevoja zyrtare dhe personale të organizmave ndërkombëtarë, të njohur si të tillë nga Republika e Shqipërisë e sipas limiteve dhe kushteve të përcaktuara në konventat ndërkombëtare, në bazë të të cilave janë formuar këta organizma ose në marrëveshjet reciproke;
c) 	Importimi produkteve për qëllime të ndihmave humanitare;
ç) 	Ambalazhe plastike, të importuara veçmas apo kur ambalazhojnë artikuj të tjerë të Nomenklaturës së Kombinuar të Mallrave, si më poshtë vijon: 

i) arkat plastike; 
ii) fuçitë me kapacitet >=20 litra; 
iii) kapakët e CD dhe DVD; 
iv) kutitë paketuese dhe tasat për ushqime; 
v) kutitë e votimit; 
vi) mbajtëset për kafe, çaj, erëza;
vii) mbajtëset për ushqimet, si: marmelatë, bukë, salcë, fruta, gjalpë, vaj etj.; 
viii) paketuesit për serumet, gjakun, dhe barnat mjekësore;
 
d)	ambalazhe qelqi, të importuara veçmas apo kur ambalazhojnë artikuj të tjerë të Nomenklaturës së Kombinuar të Mallrave, si më poshtë vijon: 

i) ampulat për barnat mjekësore;
ii) shishet për mbajtjen e serumit, gjakut dhe barnave mjekësore;

dh) ambalazhet plastike dhe qelqi, të vendosura nën regjime doganore pezulluese. 

Në nenin 3, të projektligjit, propozohet rritja e taksës së qarkullimit për naftën dhe benzinën, nga 7 lekë/litri, që është aktualisht, në 17 lekë/litri për gazoilin dhe 17 lekë/litri për benzinën. 

Taksa e qarkullimit është taksë me karakter ambientalist. Diferenca e çmimeve të gazoilit dhe benzinës në Shqipëri me vendet e rajonit lë vend për rritje të kësaj takse. Me nivelin aktual të taksave që aplikohen në vendin tonë për produktet “gazoil” dhe “benzinë”, në bazë të të dhënave, rezulton se çmimi final i këtyre produkteve është më i ulët se në vendet e rajonit.

Rritja e taksës së qarkullimit pritet të sjellë rritje të çmimit prej 6.6 dhe 6% përkatësisht për benzinën dhe gazoilin.

Efekti vlerësohet 5.6 miliardë lekë shtesë për vitin 2014 për zërin “Taksa kombëtare”.

Me nenin 7, të këtij projektligji, në shkronjën “ç”, të nenit 11, është shfuqizuar togfjalëshi “Zyra e regjistrimit të pasurive të paluajtshme”. 

Me anë të këtij ndryshimi, nuk do të konsiderohet më tarifë shërbimi në kuptim të ligjit nr.9975, datë 28.7.2008, “Për taksat kombëtare”, të ndryshuar, tarifa e shërbimit për zyrat e regjistrimit të pasurive të paluajtshme. Ky ndryshim ka ardhur si pasojë e kalimit të Zyrës së Regjistrimit të Pasurive të Paluajtshme, nga organ buxhetor, në organ që vetëfinancohet. Në bazë të nenit 21, të ligjit nr. 33/2012, “Për regjistrimin e pasurive të paluajtshme”, është përcaktuar se veprimtaria e Zyrës së Regjistrimit të Pasurive të Paluajtshme financohet nga të ardhurat nga tarifat e shërbimit. 

Tarifat e shërbimit ishin të miratuara me vendimin nr.549, datë 26.8.1996, të Këshillit të Ministrave, tashmë të shfuqizuar. Shërbimet që ZRPP-ja ofron, tani janë të miratuara, me vendimin nr.576/2012, ndërsa tarifat me udhëzimin e përbashkët, nr.5341/5, datë 7.9.2012, të ministrit të Financave e të ministrit të Drejtësisë, dhe bazë ligjore për miratimin e këtyre akteve nuk është më ligji nr.9975/2008, “Për taksat kombëtare”, i ndryshuar, por është ligji nr.33/2012, “Për regjistrimin e pasurive të paluajtshme”. Pra, ZRPP-ja, nuk është më agjent i mbledhjes së tarifës së shërbimit për llogari të administratës tatimore, por i mbledh vetë këto tarifa dhe i përdor për të financuar buxhetin e saj.



KËSHILLI  I  MINISTRAVE

